b'\n_START_ARTICLE_\nGilgit-Baltistan\n_START_SECTION_\nHist\xc3\xb2ria\n_START_PARAGRAPH_\nDespr\xc3\xa9s de la partici\xc3\xb3 de l\'\xc3\x8dndia el 1947, el maharaj\xc3\xa0 hind\xc3\xba de Jammu i Caixmir va intentar convertir la regi\xc3\xb3 en un estat independent. Aix\xc3\xb2 va tenir com a conseq\xc3\xbc\xc3\xa8ncia la invasi\xc3\xb3 per part de tribus de Caixmir secundada per l\'ex\xc3\xa8rcit pakistan\xc3\xa8s. Caixmir, llavors, va sol\xc2\xb7licitar ajuda militar i, en contrapartida, el maharaj\xc3\xa0 va accedir a unir-se a l\'\xc3\x8dndia. Aix\xc3\xb2 va derivar en la guerra indopakistanesa de 1947 que va fer que les forces pakistaneses es retiressin. No obstant aix\xc3\xb2, la guerra no va ser guanyada clarament per cap contendent i es va acordar un alto el foc el 1948. Amb la fi de la guerra, \xc3\x8dndia va mantenir gran part del Caixmir, incloent les seves zones m\xc3\xa9s f\xc3\xa8rtils, romanent en Pakistan les zones oest i nord, la part de Caixmir al nord i oest de la L\xc3\xadnia de Control, denominades com "Territoris del Nord" (72.520 km \xc2\xb2) i Caixmir Azad (11.639 km \xc2\xb2) al sud. El nom de Territoris del Nord va ser utilitzat per primera vegada per les Nacions Unides. Una petita part d\'aquests territoris va ser cedit a la Xina per Pakistan el 1963.\n_START_SECTION_\nGeografia\n_START_PARAGRAPH_\nEls Territoris del Nord limiten amb el corredor de Wakhan a l\'Afganistan al nord-oest, la Regi\xc3\xb3 Aut\xc3\xb2noma de Xinjiang de la Xina al nord-est, l\'estat indi de Jammu i Caixmir al sud-est i les prov\xc3\xadncies pakistaneses de Caixmir Azad al sud-est i la "Prov\xc3\xadncia del Nord-oest" en l\'Oest._NEWLINE_La regi\xc3\xb3 cont\xc3\xa9 alguns dels pics m\xc3\xa9s alts del m\xc3\xb3n. Les serralades m\xc3\xa9s importants s\xc3\xb3n el Karakorum i l\'Him\xc3\xa0laia oriental. Les muntanyes del Pamir es troben al nord i l\'Hindu Kush a l\'oest. Entre les muntanyes m\xc3\xa9s altes es troben el K2 i el Nanga Parbat, dues de les muntanyes de m\xc3\xa9s dif\xc3\xadcil escalada del m\xc3\xb3n.\n_START_SECTION_\nClima\n_START_PARAGRAPH_\nEl clima varia \xc3\xa0mpliament segons cada districte, influ\xc3\xaft sobretot per l\'altitud que varia molt. Hi ha ciutats com Gilgit i Chilas molt caloroses durant el dia a l\'estiu i valls com els de Astore, Khaplu, Yasin, Hunza, i Nagar on les temperatures s\xc3\xb3n fredes fins i tot a l\'estiu.'